Randburg

Randburg is 'n groot stad in die noordweste van Johannesburg, Gauteng, Suid-Afrika geleë. 

 Geskiedenis 
Die oorspronklike dorp is op 1 Julie 1959 geproklameer. Die oppervlakte van die dorp was 32 km2 en het bestaan uit 26 voorstede. In 1962 is volle munisipale status toegeken.

Terwyl dit eens op 'n tyd 'n aparte munisipaliteit was, is die stad se openbare administrasie tans deel van die Stad Johannesburg Metropolitaanse Munisipaliteit. Omdat Randburg en sy bure, Sandton, Roodepoort en Johannesburg geweldige groei ondervind het, het die provinsiale regering besluit om die munisipaliteite as een metropolitaanse raad saam te voeg. Gedurende die oorgangstydperk van 1996-2000 was Randburg deel van die Noordelike Metropolitaanse Plaaslike Raad.

Die tipiese inwoner van Randburg is oor die algemeen meer welgesteld as die res van Johannesburg. Die area was as 'n wit woonbuurt geklassifiseer gedurende die Apartheid-era, maar na Apartheid het die omgewing meer multikulturele inwoners gelok, alhoewel die wit Engels- en Afrikaanssprekende inwoners steeds die meerderheid vorm.

Randburg is bekend vir sy oormaat winkelsentrums, insluitende Ferndale on Republic (voorheen bekend as Brightwater Commons), Crestasentrum, Northgate en die Randburg Square (voorheen bekend as die Sanlam Shopping Centre).

 Woonbuurte 
Randburg het baie woonbuurte. Van die groteres is: 
Aldara Park 
Bordeaux 
Boskruin 
Cresta 
Darrenwood 
Fairlands 
Ferndale 
Linden 
Olivedale 
Randparkrif
Ruiterhof
Windsor-Oos 
Windsor-Wes

Randburg is nie meer 'n gereguleerde area nie; die inwoners sal die grense as rofweg vanaf die suidelike voorstede van Linden, Northcliff en Cresta, tot in Olivedale en Strijdom Park na die noorde definieer.

 Sien ook 
 NG gemeente Randburg
 Lys van dorpe in Suid-Afrika

 Verwysings 

Kategorie:Voorstede van Johannesburg